Tuinier in hof ná moord op Limpopo-bejaardeMashadi Alfred Tladi kort nadat hy in hegtenis geneem is. Foto: Heritage Protection Group Die verdagte wat in hegtenis geneem is in verband met die moord op Pats Truter (79), wat vroeër vandeesmaand dood in die motorhuis van haar huis in Mookgophong (Naboomspruit) in Limpopo aangetref is, het voorheen vir Truter as tuinier gewerk. Brig. Motlafela Mojapelo, woordvoerder van die polisie, het gesê Mashadi Alfred Tladi (27) het Donderdag op aanklag van moord in die plaaslike landdroshof verskyn. Mojapelo kon nie onmiddellik bevestig wanneer Tladi weer in die hof moet verskyn nie. Maroela Media het vroeër berig Truter se buurman in Gholfpark, ŉ veiligheidswoonbuurt op die dorp, het op 3 Februarie op haar liggaam in die motorhuis afgekom nadat hy en sy vrou onraad gemerk het. Truter se hande was oor haar bors gevou en twee handdoeke en ŉ mat uit die huis is gebruik om haar liggaam te bedek. ŉ Dun nylontou, waarmee sy vermoedelik verwurg is, was nog om haar nek. Daar was geen tekens dat sy aangerand of andersins beseer is nie. Dr. Jan Truter, Pats se seun en dominee van die Nederduits Hervormde Kerk Letsitele, naby Tzaneen, het vroeër aan Maroela Media gesê daar is niks ooglopends uit die huis gesteel nie en Pats se handsak, met kontant en bankkaarte daarin, is in die huis agtergelaat. Heritage Protection Group (HPG) het egter gesê daar is tydens Tladi se inhegtenisneming op ŉ selfoon, motorsleutels en juweliersware beslag gelê wat vermoedelik tydens die moord gesteel is. Lees alle vorige berigte oor Pats Truter op Maroela Media.